b'\n_START_ARTICLE_\nL\xc5\xab\xc5\xbe\xc5\x86a\n_START_PARAGRAPH_\nL\xc5\xab\xc5\xbe\xc5\x86a (livisk: L\xc5\xab\xc5\xbekil\xc4\x81) er en tidligere landsby i T\xc4\x81rgales pagasts i Ventspils novads i Letland, og udg\xc3\xb8r \xc3\xa9n af de tolv liviske landsbyer p\xc3\xa5 den liviske kyst. L\xc5\xab\xc5\xbe\xc5\x86a var tidligere en aflang fiskerlandsby langs \xc3\x98sters\xc3\xb8ens kyst omtrent 30 kilometer fra Ventspils i retning mod Kolka. En milit\xc3\xa6rbase anlagdes ikke langt fra L\xc5\xab\xc5\xbe\xc5\x86a i perioden under Lettiske SSR, hvilket tvang indbyggerne til at flytte andre steder hen. I begyndelsen af det 21. \xc3\xa5rhundrede stod kun nogle f\xc3\xa5 huse tilbage samt en velholdt kirkeg\xc3\xa5rd._NEWLINE_L\xc5\xab\xc5\xbe\xc5\x86a spillede tidligere en stor rolle i bevarelsen af det liviske sprog. Landsbyen bes\xc3\xb8gtes ofte af den finske lingvist og professor Lauri Kettunen og den estiske studerende Oscar Loorits for at studere det liviske sprog. De mest frodige historiefort\xc3\xa6llere i det liviske sprog var Janis Belte (1893\xe2\x80\x931946) og Dikdri\xc4\xb7is Leitis, og de bedst kendte folklorister var Marija Leite og Lote Lindenberga. Janis Belte, en i s\xc3\xa6rdeleshed farvefuld personlighed i L\xc5\xab\xc5\xbe\xc5\x86a, anses for at v\xc3\xa6re den f\xc3\xb8rste kendte liviske kunstmaler. Der er blevet samlet 18 af hans kunstv\xc3\xa6rker, mest landskabsmalerier. Janis Belte var ogs\xc3\xa5 en velkendt livisk digter kendt ved sit pseudonym Valkt (Lyn), ogs\xc3\xa5 v\xc3\xa6rende folklorist. Hans datter Zelma Belte flygtede til Sverige i 1944 og emigrerede senere til USA, hvor hun virkede som kunstmaler. Hun malede mest landskaber, vandskaber og blomster, og hendes v\xc3\xa6rker er udstillet i Liviske Center K\xc5\xabolka i Kolka.'